पठानकोट, संजय पुरी : सुप्रीम कोर्ट ने सोमवार को कठुआ दुष्कर्म पीड़ित के पिता की याचिका पर सुनवाई हुई। कोर्ट ने रेप कांड पर सुनवाई करते हुए जम्मू-कश्मीर सरकार को नोटिस जारी कर जवाब मांगा है। पीड़िता के पिता की वकील इंदिरा जयसिंह ने कहा कि राज्य का माहौल ऐसा नहीं है कि जिसमें ठीक से ट्रायल हो सके। वहां का वातावरण ध्रुवीकरण वाला हो गया है। राज्य सरकार की तारीफ करते हुए इंदिरा ने कहा कि राज्य सरकार ने बहुत अच्छा काम किया है। उन्होंने ना केवल सभी आरोपियों को सबूतों के आधार पर बल्कि साइंटिफिक आधार पर भी गिरफ्तार किया है। सुप्रीम कोर्ट ने जम्मू-कश्मीर सरकार को पीड़िता के पिता को सुरक्षा मुहैया कराने का निर्देश दिया है। पीड़ित परिवार की वकील दीपिका रजावत ने कहा कि सुप्रीम कोर्ट ने हमें सुरक्षा मुहैया कराने के निर्देश दिए हैं। सभी अथॉरिटी को इस संबंध में निर्देश जारी किए गए हैं। मामले में अगली सुनवाई 27 अप्रैल को होगी।